khistorydata/jeongjo-sjw-relations huggingface dataset:
정조 2년
戊戌二月十六日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。國榮曰。臣於營門事。有仰奏者。而尙今遷延矣。營門射會定式各技中。本無騎芻。大是欠事。武士肄習。當兼弓馬。故減片箭三巡出。騎芻三巡。以爲定式。而係是變通。不可不一番經稟後爲之。故敢此仰達矣。上曰。此甚好矣。他軍。何以爲之乎。國榮曰。臣與訓御將相議爲之矣。上曰。此則善變通矣。上曰。璿源殿役事。已畢云乎。國榮曰。午後當爲收殺云矣。上曰。褥位旣成。則懸帳時雜人。不可入之。何以爲之乎。國榮曰。使別看役着帽帶使役。好矣。上曰。當詣役所。卿率史官往待。可也。諸臣遂退出。
정조 2년
戊戌二月十六日辰時。上詣璿源殿。修改所入侍時。行都承旨洪國榮。記事官柳孟養徐龍輔金勉柱。以次侍立訖。上御東邊退廳。命監董諸臣進前。領議政金尙喆。兼禮曹判書李景祜。行戶曹判書具允鈺。工曹判書洪樂性進前。上曰。役事已畢乎。尙喆曰。姑未畢矣。上曰。何時。可了當乎。允鈺曰。午後。當畢役矣。上曰。畢役後排設時。當親審。速爲畢役。可也。上曰。移御後翼閣。命左承旨。入侍。左承旨鄭民始進前。上曰。祭物圖式。正書入內。然後陳設之際。似無差錯。卿與注書。眞諺各一件書之。可也。畢書訖。民始曰。取考前例。則璿源殿還安後。政院玉堂。有問安之例。今番亦依例爲之乎。上曰。旣有前例則當爲之。而朝廷亦當問安。依例擧行。而問安處所。以萬安門爲之。可也。上曰。鋪陳幾爲之乎。國榮曰。今方始設。而畢役尙遠矣。上復詣役處看審訖。下敎曰。事若速成則有草率之慮。徐徐爲之。可也。仍還內。承史退出。
정조 2년
戊戌二月十六日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。右相。何日入來云乎。國榮曰。明朝。入來云矣。上曰。璿源殿修改時。不設都監者。以日後之多有都監。不欲張大。只令監蕫矣。取考先王朝修改時日記。則設爲都監。而監造官。等官依例差出。重其事之道。今番當設都監。而未及商量爲之矣。國榮曰。今番雖不設都監。大臣及戶禮工判與戶郞監董看役。無異都監貌樣。且工役之速成。頗勝於都監時矣。上曰。監董諸臣及別監役以下。當爲施賞。明日還安後。當爲之矣。國榮曰。似然矣。命退去。諸臣以次出。
정조 2년
戊戌二月十六日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。今番修改時所入。幾何云乎。國榮曰。未能的知。而所費不甚夥然云矣。上曰。三月後。當連設都監。而所用似必夥然。度支經費。能無不足之慮乎。國榮曰。聞戶判言。則以見今所在之物。量其日後所用處則太不足。不可不區劃某樣錢穀云矣。上曰。度支事。誠爲可悶矣。國有大役。不得支用。每有區劃之擧。如此而可恃於緩急乎。國榮曰。度支之空虛。其來之弊。久矣。今則猝難復古矣。上曰。掌財之臣。若極力收拾。誠心典守。量入量出。則雖經大役。庫儲。豈至枵然。經用。何患不足乎。此莫非掌財之臣。不得其人也。良可歎也。國榮曰。雖今之時。掌財之臣。若得如我朝之李溟。唐朝之劉晏者。則國儲之充溢。何遽不若漢文之世乎。才難之歎。正謂今日道也。命讀諸道狀啓。國榮讀奏。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐。左副承旨李秉模坐。右副承旨李敬養坐直。同副承旨申應顯坐直。注書柳孟養仕直鄭東浚式暇。事變假注書李兢淵仕。
정조 2년
璿源殿還安後。大殿王大妃殿惠慶宮中宮殿。政院藥房。口傳問安。答曰。知道。
정조 2년
傳于李秉模曰。副提調持加減交濟湯。入侍。
정조 2년
申應顯啓曰。今此試官望中。時無職名人員。令該曹。口傳付軍職。何如。傳曰。允。
정조 2년
傳于李敬養曰。明日殿座時副輦儀仗。挾輦軍節目中。勿爲磨鍊。
정조 2년
戊戌二月十七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。江華御史。何間入來云乎。國榮曰。日昨聞消息。則念後始可準事復命云矣。上曰。寶錄已爲始作乎。國榮曰。以時政記之未及奉出。姑未始役云矣。上曰。時政記。何至今不爲奉出乎。國榮曰。擇日奉出。故遲滯云矣。上曰。政院日記。已爲出送乎。國榮曰。時政記奉出時。同爲出去矣。上曰。璿源殿還安時。時原任大臣諸承旨入侍事。注書出去。分付。賤臣承命。分付。命退去。諸臣以次出。
정조 2년
戊戌二月十七日辰時。上詣璿源殿。影幀還安入侍時。行都承旨洪國榮。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。領議政金尙喆。領府事李溵。左議政鄭存謙。右議政徐命善。兼禮曹判書李景祜。行戶曹判書具允鈺。行工曹判書洪樂性。以次進伏訖。上具翼善冠淺澹圓領袍。自內詣璿源殿。奉審修改處。仍詣養志堂。內侍二人。奉出影幀櫃。奉安于要轝上。陪往璿源殿。親盥手。奉出影幀。奉審訖。還安于第一室。仍自內行酌獻禮。命國榮讀還安祝文訖。命大臣以下退待養志堂。少間。上還詣養志堂。大臣以下。還爲進伏。上曰。今番修政。可謂速了。而亦甚精緻矣。命善曰。廟貌一新矣。上命書傳敎曰。璿源殿修改時。依甲戌例。監董大臣領議政金尙喆。熟馬一匹面給。堂上兼禮曹判書李景祜。行戶曹判書具允鈺。行工曹判書洪樂性。行都承旨洪國榮。各半熟馬一匹賜給。郞廳戶曹正郞徐琢修。陞敍。別看役前同知金九三趙重璧。前僉使張鎭崇竝加資。計士令本衙門高品付料。彫刻次知別看役朴東福。邊將除授。畫員以下工匠員役。只邊首書啓。又命書傳敎曰。璿源殿次知中官吳浚謙金錫福。各半熟馬一匹賜給。侍衛中官各差備長番中官竝兒馬一匹賜給。守直中官及各差備出入番中官。各加一資。資窮者。代加。小中官各不粧弓一張賜給。司謁崔昌福陞敍。鳳頭別監三人書題除授。永禧殿守僕本殿守僕。木布各一疋賜給。上命退。諸臣以次退出。
정조 2년
戊戌二月十七日申時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。今番施賞。旣有甲戌前例。故依例爲之。而諸堂上效勞旣多。而賞典甚薄矣。國榮曰。錫馬之典。最是賞典之重者。豈可謂之薄乎。上曰。明日到記儒生試取處所。以仁政殿爲之事。分付。命退。諸臣以次出。
정조 2년
戊戌二月十七日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。陞試及月講。着實爲之云乎。國榮曰。陞補則連朔爲之。而月講。亦爲着實云矣。上曰。講試若依節目。永久遵行。則此可爲培養之一助也。國榮曰。一月三講。若不廢爲之。則非但爲培養之道。當此士習乖離之時。師儒之長。若能誠心敎導。則自然有興起觀感之效矣。上曰。國子長久任。然後可見實效矣。國榮曰。然矣。上曰。應講儒生。卽圓點居齋之生乎。國榮曰。雖方外之士。多有赴講者云矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐。左副承旨李秉模坐直。右副承旨李敬養坐。同副承旨申應顯坐。注書柳孟養藥院直鄭東浚仕直。事變假注書李兢淵仕。
정조 2년
藥房都提調徐命善。提調具允鈺。左副承旨李秉模啓曰。伏未審。夜間。聖體。若何。臣等。今日率諸御醫。趁早入診。詳察聖候爲宜。大王妃殿氣候。何如。惠慶宮氣候。何如。臣等。不任區區憂慮。敢來問安。竝此仰稟。答曰。知道。
정조 2년
傳于李秉模曰。大提學徐命膺牌招。使之進參。
정조 2년
平安監司洪樂純狀啓。郭山北面居軍人李尙左等爛死事。傳于申應顯曰。令本道恤典擧行。
정조 2년
申應顯。以都摠府言啓曰。今日入直內三廳。武兼禁軍及軍兵等。當爲中日習射。而親臨到記儒生試取相値。不得爲之之意。敢啓。傳曰。知道。
정조 2년
李秉模。以吏曹言啓曰。氷庫別提洪鐸輔呈狀內。身病甚重。勢難察任云。今姑改差。何如。傳曰。允。
정조 2년
申應顯。以漢城府言啓曰。京帳籍二件內。一件則藏於江都後。舊籍曝曬。自是每式年應行之例。今丁酉式帳籍。歲前已爲磨勘。今當發遣本府郞廳。持往江都。而帳籍結裹雜物。令各該司進排。領去官吏所騎馬及帳籍載運馬。依前例。令該曹題給。何如。傳曰。允。
정조 2년
行大司憲尹東暹。大司諫徐有防。執義李亨元。司諫洪彦喆。應敎林蓍喆。持平李思祚宋銓。獻納洪周萬。校理鄭宇淳。副校理嚴思晩。正言安廷玹。修撰安聖彬。副修撰南鶴聞金憙啓曰。請鄭妻爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福爲先極邊遠竄。措辭見上答三司曰。不允。
정조 2년
行大司憲尹東暹。大司諫徐有防。執義李亨元。司諫洪彦喆。持平李思祚宋銓。獻納洪周萬。正言安廷玹啓曰。請薪智島定配罪人敬彬。亟令王府。更爲設鞫得情。請還寢象厚放歸田里之命。仍施絶島定配之典。請樂任亟令王府設鞫嚴問。明正典刑。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請黑山島定配罪人龜柱。亟加嚴鞫。夬正王法。請逆禶妻金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請放逐鄕里罪人朴宗德。施以屛裔之典。請令王府一依古典。趾賊等。凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
執義李亨元啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山郡定配罪人錫達。依律處斷。請削出罪人金漢耆。亟施竄配之典。請南海縣竄配罪人金載順。亟令王府。設鞫嚴問。請故判書李潭。亟施追削之典。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等已物故外。設鞫嚴問。快施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫嚴問。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請還收罪人李彝永李㖯伊重根減死刑配之命。竝依本律施行。請薪智島荐棘罪人瑩中。設鞫嚴問。施以當律。措辭見上答府曰。不允。
정조 2년
正言安廷玹啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人已物故外。亟令嚴鞫。快施當律。請還寢福氷酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮亟寢酌處之命。仍令王府設。鞫得情。快正王法。請減死罪人弼海亟寢酌處之命。仍令王府。設鞫得情。快正王法。請放逐鄕里罪人李得毅。施以屛裔之典。請韓後翼。卽令王府。嚴鞫得情。快正邦刑。請遠竄罪人安兼濟李宅鎭。亟令王府。竝加嚴鞫。期於得情。依律處斷。請亟收洪良浩慶興府使除授之成命。以嚴隄防。請還寢禁庭拔劍罪人朴重根。殺人罪人李彝永。僞印歷書罪人李㖯伊減死之命。依律處斷。請荐棘罪人瑩中。亟令王府。設鞫嚴問。快施當律。措辭見上答院曰。不允。
정조 2년
領議政金尙喆箚曰。伏以今因眞殿敦匠事。錫馬殊典。亦及於臣。聞命惶恧。是何名也。噫。衣裳在笥。先哲攸戒。而聖上治政之尤所加意者。今玆之擧。初非營建。仍舊修繕。各有司存焉。臣何有其間哉。遵例施賞。雖認聖意。罔功受賜。有愧私心。玆敢短箚自列。伏乞亟命收還。以重恩齎焉。臣方治箚將上。伏承有儒生試講之命。臣於此。自有咫尺之守。非文武臣專經。則前後試士。毋論製講。一未敢爲承膺之計。若其違慢之罪。實所甘心。且臣浹旬强策之餘。見方委呻涔涔。尤無以自力趨造。跡涉圖便。悚蹙無地。惟願重被譴何。以警具僚。實爲公私之幸。答曰。省箚具悉卿懇。工役遄完。還奉禮成。卿等董事之勤。予庸歎尙。錫馬之敎。不過仰述舊典。豈卿所可控辭者。至於試講。引義尤甚過當。而已有他命官。卿其勿辭。安心領受。又今晉接有命。卽起造朝。仍傳曰。此批答。遣史官傳諭于領議政。有議政事。入侍之意。一體傳諭。
정조 2년
四學儒生兪彦傅任默李魯三趙進慶李輪祥朴宗翊鄭在中李儒祜李尙存沈坦之金魯中金斗景尹輝東張元汲金德行尹善繼洪仁煥疏曰。伏以臣等。頃以尹志述復享四賢祠。猥陳愚見。及承批旨。天聽邈然。莫非言議忱誠。不能見孚於君父之致也。聚首愕眙。惶愧無地。然竊伏念尹志述之貞忠偉節。實合復享之論。已悉於前疏。固不敢更爲煩縷。而公議不泯。士論愈激。臣等。豈敢以前疏之未格天心。遽然自阻於聖明之下。不復說耶。玆敢不避猥越。更瀆宸嚴之下。垂察焉。嗚呼。歷觀千古。忠臣烈士。何代無之而至若以一介韋布。獨任綱常。撐宇宙而不墜。力扶元氣。亘古今而不摧。傑然爲當世之儀表。蔚然爲後人之景仰者。果幾人哉。是故。上下千百歲之間。惟四賢。其人也。逮至我列朝三百年。獨尹志述。又其人也。然則一祠竝腏。萬口同聲者。何莫非風動一世。激動百代之意。而況其四賢祠。卽尹志述之所辦也。尹志述之秉義立節。忘身執國者。又不下於彼四賢。則眞所謂異代而同調矣。是以在昔先大王。特嘉其節。亟許升配。其褒瞻聆。孰不欽誦。然而中間一黜。不幸爲凶徒醜正之柄欛者。迄于今五十年。則不但士林之嗟惜。而群情之抑鬱而已。噫。彼四賢。昔旣與尹志述同祀矣。竝其食矣。今也則亡。若使四賢。靈或有知。其於芬苾之薦。盻蠁之間。安知無缺一之歎而愀然也有未耶。思之及此。臣竊慨然。此臣等所以縷縷於紸纊之下。而不知止者也。雖然。臣等今日之言。非但臣等之言也。卽士林之言也。亦非士林之言也。卽國人之言也。然則當日媢嫉而齮齕者。只出於一種怪鬼之所作俑。而到今水涸霜降。國是大定之後。則復享之論。擧世同然。公議之在人心者。亦可見矣。惟我殿下。際一初淸明之會。尙千古特異之節。凡所以揄揚先烈。賁飾新化者。靡不用極。顧此尹志述之當日樹立。卓然如彼。雖無前日躋配之事。允合聖朝竝祀之典。況且先朝已行之擧。則實爲殿下繼述之美。伏願聖明。特許復配。一以慰奬九原之毅魄。一以培養一世之元氣。不勝萬幸。答曰。省疏具悉。已諭。爾等退修學業。
정조 2년
戊戌二月十八日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。大提學出仕。然後明日。實錄當始役矣。國榮曰。非但試誠事之入參。實錄有文衡。然後可以開局矣。上曰。今日承牌云乎。國榮曰。似聞承牌云矣。上曰。頃者金德行疏。只以退修學業答之者。可知其未安之意。而儒生輩不揣予意。又爲煩聒。不得不卽入洞諭矣。國榮曰。儒生輩終不知有先朝受敎。作爲事業。如是煩瀆。一番洞諭。此甚好矣。上曰。宮墻多有頹圮處矣。三軍門當合力築之乎。國榮曰。各分字內而築之矣。臣以宮墻事。將爲出擧條擧行之事矣。上曰。何事也。國榮曰。當此解凍之時。宮城處處頹圮。姑待一時竝築。而宮城之空缺。軍卒之露守。亦出可悶。三軍門無論彼此字內。隨頹而合力築之。則事易成而城可堅矣。上曰。卿言甚好。當問於大臣後下敎。今日殿座時。更奏。可也。上曰。時刻入之侍衛整齊。承史詣閤。命退去。諸臣以次出。
정조 2년
戊戌二月十八日辰時。上詣仁政殿。到記儒生製述殿講入侍時。行都承旨洪國榮。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次侍立。上具布裹翼善冠布圓領袍。乘輿出仁化門。詣仁政殿殿座。製述試官左議政鄭存謙。判府事徐命膺。行副司直金魯鎭。大司成柳戇。兵曹參議丁範祖。吏曹佐郞鄭志儉。副修撰南鶴聞。殿講試官右議政徐命善。兼刑曹判書蔡濟恭。左尹李在協。行副司直徐逈修。敦寧都正李晉圭。奉常正李謙彬。副司果洪文泳等。率擧子行四拜禮訖。以次進伏。上曰。領議政。入侍。領議政金尙喆進伏。尙喆存謙命善等進前曰。日間。聖體。若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一樣矣。上曰。儒生輩每以尹志述事陳疏。故予欲召入面諭矣。尙喆等曰。此甚好矣。上曰。疏頭製疏及四學掌色。入侍。出榻敎疏頭兪彦傅。製疏金德行等進伏。上曰。爾等呈疏。只送名帖。多不來待。其在道理。甚不誠實矣。此則大司成用儒罰。可也。上曰。自予登極之後。非不留意於扶植世道。而蓋所以配享者。合天心循公議。然後可矣。事或涉於可東可西。而只憑儒疏。一切聽之。則後弊難杜矣。四賢祠。皆以太學生殉節。故享於太學。可矣。而至於尹志述。先王朝贈職入享。雖出於盛德事。配享一節。其時諸臣建白。太涉過當。故又於先朝。只存贈職享則還黜。此是至當之處分。到今固不可輕易議到。且此人論以士氣。則猶有可觀之節。而若論義理。則殊未知其穩當也。況以此事。有先大王受敎。揭板於四賢祠矣。爾等。旣知有受敎。則又安敢請配享乎。德行等曰。臣等。但知尹志述氣節之可尙。未見先王朝揭板之受敎。故敢有疏陳。今承聖敎。伏不勝萬萬惶悚矣。上曰。四賢祠揭板受敎。必在於文廟享祀錄。玉堂出去持入。副修撰南鶴聞。持入考出。上命鶴聞讀奏訖。上謂尙喆等曰。先朝受敎旣如是。而儒生輩唐突陳疏。誠極駭然矣。尙喆曰。儒生輩未知有受敎。故有此擧矣。上命大司成柳戇。示受敎儒生輩德行等曰。今見受敎。臣等妄率之罪。不勝惶悚之至矣。上命書儒疏疏批訖。命儒生等退去。上命書策文題曰。王若曰五行者。氣行於天而質具於地者也。其數之以五爲紀。其名之以行爲義。可得詳聞歟。有以始生之次第。謂之水火木金土者。有以流行之次第。謂之木火土金水者。其始生流行之序。何歟。陽變陰合。品物流形。則又何以五行爲用歟。五行之生。各一其性。則又何爲各具五行歟。水火爲氣。金木爲質。則氣必屬陽。質必屬陰。而以水木爲陽。以金火爲陰者。何歟。南方爲火。此方爲水。則南必屬陽。北必屬陰。以水爲陽。以火爲陰者。何歟。水黑火赤木靑金白土黃。五行之色也。而洞庭之水。其綠如天。淮海之地。厥土亦埴。烏在其水黑土黃歟。水羽火徵木角金商土宮。五行之聲也。而龍門之洞。斲而緪之。五音備。衡陽之金。鑄而擊之。五音具。烏在其木角金商歟。在天爲五星。在地爲五德。在心爲五常。在身爲五臟者何歟。其分屬之妙。可歷指歟。納音五行之訣。其用何歟。洪範五行之傳。其說何歟。是非得失。皆可一一明定之歟。大抵。盈天地之間。屈伸往來者。只是五行之理氣而已。故曰時物之變化。人物之厚生。莫不爲資於五行之功用。此人君所以率其氣也。夫子所以窮其理也。夫何叔世以降陰陽不順其軌。五行不盡其則。水氣涸而魚魚鱉不養。火氣泄而煨燼爲災。木氣衰而草木不茂。金氣流而寶藏不興。土氣薄而百穀不登。豈二五之理。自不得不然而然耶。抑人事之不修。氣隨而汨濫而然歟。如欲使二氣咸調。五行順布。人物蕃息。財用不匱。其道何由。咨其諸生。其各悉著于篇。予將親覽焉。書題訖。命懸題。上曰。講生。亦使之進講。講生曺亨壽等。以次進講。兵曹判書李徽之曰。取考前例。則丙辰八月後動駕時。挾輦軍服色。以常時顯巾靑號衣磨鍊。壬寅六月後動駕時。禁軍服色。黑戰笠黑軍服磨鍊。己卯三月後動駕時。挾輦軍服色。黑頭巾。淺淡軍服。禁軍。黑戰笠。淺淡軍服磨鍊矣。今番元陵動駕時。挾輦軍禁軍服色。何以磨鍊乎。敢稟。上曰。不可無一定之制。將臣以下堂上堂下武士之軍服。以靑黑兩色。互爲掛子。挾袖純色則旣有先朝受敎。自在當禁中矣。領議政金尙喆曰。軍門服色。旣已定制。至於戎服所着之帶。亦當預爲磨鍊矣。今番自禮曹磨鍊黑布帶。旣非定例。且甚無謂。黑色或玉色或藍色磨鍊。其令從便爲之之地。何如。上曰。依爲之。出擧條尙衣院提調李徽之曰。日傘。御榻。大祥後禫祭前。以何色造制乎。本院無前例。故敢稟。上曰。姑待下敎。可也。出擧條禁衛大將洪國榮曰。宮城之改築。令三軍門擧行事。旣有成命。而目今營儲無多。可謂時誳擧贏。實難一時竝築。且方有一二處頹圮者。軍卒露守。亦多有弊。臣意則三營門合力。隨毁隨築。以爲漸次一新之地。何如。上曰。大臣之意。何如。領議政金尙喆曰。禁將所達果好。卽今頹圮處。竝與最卑下。不可不修築處。令三軍門看審其形便擧行。誠似得宜矣。左議政鄭存謙曰。先就其頹圮處。稍廣其間數。隨毁隨築。磨以歲月。漸至一新者。曾有故相臣趙顯命之疏陳。今亦依禁將所達而處之。誠爲得宜矣。右議政徐命善曰。一時竝築。果有物力難辦之慮。隨毁隨補之請。誠甚得宜矣。上曰。依爲之。出擧條殿講畢。上曰。今日殿講。無一人純通乎。命善曰。無之矣。殿講則未免闕榜矣。上曰。近來居齋儒生。想不能着實講習矣。命善曰。居齋儒生之善講者。則每於到記時。拔其尤者。故今番之闕榜。以其實才之漸少矣。上曰。製述收券。今爲幾張乎。民始曰。今已過半矣。上曰。科次當於便殿爲之。收券後卽爲詣閤。可也。仍乘輿。入仁和門內降輿。還內。諸臣以次退出。
정조 2년
戊戌二月十八日申時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯濟進前。上進御。上曰。宮城何時當始築乎。國榮曰。一時可悶。雖明日。將欲始役矣。上曰。注書出去。試券捧幾張乎。知入。賤臣出問後。回奏曰。所捧之文。僅爲十五張云矣。上曰。今日策題。不甚爲難乎。國榮曰。不至甚難。而此等氣數題。如無熟工則實難成篇矣。上曰。今日金德行奏對。極甚勁直。屢下嚴敎。而終無畏縮之意。似是固執之人也。國榮曰。此人非但文識之有餘。本自强直矣。上曰。今番洞諭之後。似不得更煩矣。國榮曰。旣知有先朝受敎。則孰敢復提此事。而至於煩請乎。此後則似不敢生意矣。命書傳敎曰。明日晝講爲之。上曰。科次入侍。卿亦入見。可也。命退去。諸臣以次出。
정조 2년
戊戌二月十八日酉時。上御誠正閣。到記科次入侍時。行都承旨洪國榮。左副承旨李秉模。記事官鄭東浚徐龍輔金勉柱。試官左議政鄭存謙。判府事徐命膺。行副司直金魯鎭。大司成柳戇。兵曹參議丁範祖。吏曹佐郞鄭志儉。副修撰南鶴聞。以次進伏訖。上命讀試券。讀券官魯鎭等。次第讀奏訖。命膺曰。今番科作。無一可觀。將來免闕榜矣。上曰。春到記賜第。卽是不易之典。而殿講旣無純通。不爲賜第。今於製述。又不賜第。則殊非激勸之意。何以則好耶。存謙曰。旣無可觀之作。實難賜第矣。國榮曰。分製講賜第。自是金石之典。今以無文。全然闕榜。非但士子之缺望。亦涉如何矣。命膺曰。旣難闕榜。則依後庭試例。更爲設行。亦似無妨矣。上曰。以其闕榜。更爲設科。旣是無前之例。且全然闕榜。亦甚如何。就其中僅可者。出榜好矣。命膺曰。合考中二張差。可矣。上命書等拆榜。秉模拆封讀奏。卽進士李顯道也。上曰。此人誰也。鶴聞曰。此人居鄕。而文則素稱實才矣。存謙曰。今番科作。實難賜第。而亦難闕榜。有此賜第之命。此莫非造化矣。上曰。日前文製李家煥所作論。可謂近來無此作矣。存謙曰。臣亦見之。而若非篤工之士。則亦能如是矣。上曰。卿等出去。出榜入啓。可也。仍命退。諸臣以次退出。
정조 2년
以璿源殿修理時畫員員役工匠等別單。傳于李敬養曰。畫員。令本衙門高品付料。員役工匠。木布各一疋題給。
정조 2년
申應顯。以實錄廳郞廳。以摠裁官意啓曰。春秋館所在時政記。明日。當爲奉來。而卷帙浩多。勢不可一時盡奉。自甲辰八月至丁未四年時政記。先爲移來。隨其抄出。次次奉安。政院日記。亦爲計年取來。何如。傳曰。允。
정조 2년
李敬養。以實錄廳郞廳。以摠裁官意啓曰。時政記。今已移奉於本廳矣。取考前例。則郞廳三員。輪員各房。而若同在一司之內。則只一員入直。今亦依此擧行之意。敢啓。傳曰。知道。
정조 2년
又以弘文館言啓曰。本館上番副校理臣嚴思晩。下番副修撰臣金憙。俱以實錄廳郞廳。今日晝仕之意。敢啓。傳曰。知道。
정조 2년
行大司憲尹東暹。大司諫徐有防。執義李亨元。司諫洪彦喆。應敎林蓍喆。持平李思祚宋銓。獻納洪周萬。校理鄭宇淳。副校理嚴思晩。正言安廷玹。修撰安聖彬。副修撰南鶴聞金憙啓曰。請鄭妻爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
行大司憲尹東暹。大司諫徐有防。執義李亨元。司諫洪彦喆。持平李思祚宋銓。獻納洪周萬。正言安廷玹啓曰。請薪智島定配罪人敬彬。亟令王府。更爲設鞫得情。請還寢象厚放歸田里之命。仍施絶島定配之典。請樂任。亟令王府。設鞫嚴問。明正典刑。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請黑山島定配罪人龜柱。極加嚴鞫。快正王法。請逆禶妻金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請放逐鄕里罪人朴宗德。施以屛裔之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
持平宋銓啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削出罪人金漢耆。亟施竄配之典。請南海縣竄配罪人金載順。亟令王府設鞫嚴問。請故判書李潭。亟施追削之典。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等已物故外。設鞫嚴問。快施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請還收罪人李彝永李㖯伊重根減死刑配之命。竝依本律施行。請薪智島荐棘罪人瑩中。設鞫嚴問。施以當律。措辭見上答府曰。不允。
정조 2년
正言安廷玹啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人已物故外。亟令嚴鞫。快施當律。請還寢福氷酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請放逐鄕里罪人尹得毅。施以屛裔之典。請韓後翼卽令王府嚴鞫得情。快正邦刑。請遠竄罪人安兼濟李宅鎭。亟令王府。竝加嚴鞫。期於得情。依律處斷。請亟收洪良浩慶興府使除授之成命。以嚴隄防。請恒善支屬亟命散配。日謙兄弟。竝投絶島。以嚴隄防。請還寢禁庭拔劒罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府。設鞫嚴問。快施當律。措辭見上答院曰。不允。
정조 2년
戊戌二月十九日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。國榮曰。直赴傳敎尙未下。入格儒生。想或抑鬱矣。上曰。昨已夜深。故不得書下矣。仍命書傳敎曰。春到記製述居首進士李顯道。直赴殿試。之次進士李源載。直赴會試。又命書傳敎曰。春到記殿講。旣無純通。直赴無可論。略粗以上。考例施賞。上曰。前後科作中。今番策文。可謂不成貌樣。極可歎也。國榮曰。今番壯元之人。雖是實才。策文則不善作矣。命讀公事。國榮讀奏訖。命退去。諸臣以次出。
정조 2년
戊戌二月十九日巳時。上御誠正閣。晝講入侍時。知事鄭光漢。特進官吳載純。參贊官申應顯。侍讀官嚴思晩。檢討官金憙。正言安廷鉉。持平宋銓。記事官鄭東浚徐龍輔金勉柱。宗臣西淸君煋。武臣副護軍李壽鵬。以次進伏訖。上讀前受音訖。思晩進講論語。讀自或曰雍也止赤也何如。上讀新受音訖。思晩曰。以口取辦而無情實。謂之佞。而雍也重厚簡默。不尙言語。時人不知佞之爲可惡。而反以雍也之不佞爲病。故夫子曉而訓之。蓋人心難知。而給於言語。則聽之者不識其中之無實。易惑其言之似是。故下文。又以放鄭聲遠佞人互對。而竝擧鄭聲雖淫。而聞其聲則自不無喜之之心。佞人雖無實。聽其言則亦不無愛之之心。聖人之以鄭聲佞人。竝擧而爲戒者。有深意。此等處。亦可留念矣。仕者。人情之所樂就。而聖人使之仕。則其可以堪於仕。可知矣。然而漆雕開。自量其學之所造。終有不足之慮。故以未能信爲對。此是漆雕開高處也。蓋道體無限。故大禹以不自滿暇爲德。文王亦以望道而未之見爲言。若有一毫自滿之心。便是敗德矣。聖學甚高明。固知無籍於臣隣。而以大禹文王之德爲師。是臣區區之望也。千乘之國。可使治其賦。則聖門學者之以事務上做工。可知矣。後世則不然。自以爲學者。而事務則甚齟齬。此異於聖門之工矣。今若留心於聖門學者之工。則自不遠於事務。而亦有其要。若於實地上實用功。則可以企及於聖門工夫。而其本則不出於克己二字。以克己二字。爲進學之要。是臣區區望也。憙曰。仲弓在於德行之科。而夫子不許其仁。仁道之至大。可知矣。是以非全體而不息者。則不可謂仁。而天理渾然。無一毫之雜。是所謂全體也。天理流行。無一息之間。是所謂不息也。是故。朱子以全體不息四字。發明仁道之大。殿下必於宴閑之時。事爲之際。隨處省察。使渾然之天理。無或有一毫之雜。使流行之天理。無或有一息之間。以盡仁道之大。是臣所望也。又曰。漆雕開所謂吾斯之未能信。儘切實語也。眞知此理。而無毫髮之疑。然後方可謂自信。而不能自信。則何以治人乎。雖以大學言之。格物致知。然後乃可以修齊治平。而非格治則不可以自信矣。且漆雕開。不過未仕之士。而猶以不能自信不欲仕。則況人主乎。殿下聖學。雖極高明。益復加意於格致之工。以臻眞知自信之境。是臣區區之望也。上曰。上下番所陳。好矣。光漢曰。上番以佞字。衍文義仰奏。而佞字之害。有不勝言。伏願詳察於用人之際焉。載順曰。上下番經筵已陳。別無更奏矣。應顯曰。由也。千乘之國。可使治賦。求也。千室之邑。百乘之家。可使爲宰。赤也。束帶立朝。可使與賓言。若使夫子。得其位而當用人之時。則其所隨材委任。必如此矣。蓋治國專係用人。而用人猶匠用木矣。祖宗盛世。有文學者。只爲用文學之職。有才諝者。只爲用才諝之任矣。挽近以來。用人之道。淆雜莫甚。稍有地處者。無論文學才諝之如何。館閣詞翰之職。錢穀甲兵之任。無不輪流做去。視以倘來。如此而何可望得人而責成乎。伏願深加體念於量才授職之方焉。上曰。所陳好矣。上曰。仁之一字。其體至大。包括智禮義三字。譬如春爲首於四時。故日月之所照。霜露之所墜。凡有血氣之類。莫非仁中物也。仁之義。豈不大矣哉。應顯曰。人之四端中仁。如天之四德中元。其體甚大。帝王之德莫尙於仁矣。宋臣司馬光。以仁明武三字。告其君。仁雖大而明不足以察理。武不足以斷義。則其仁止於徒善矣。仁明武三字。如智仁勇三字。闕一不可矣。上曰。參贊官之言。好矣。仁明武三字。相須而行。不可以闕一。若知仁之爲好。如芻豢之悅於口。則人必行之。而但智不能及。故人鮮行之。且終古忠臣烈士。未必盡是剛勇之人。以其有智。故斷而行之。是以。若智則勇在其中矣。光漢曰。勇在智中之敎。誠爲至當矣。上曰。孟子曰。所欲有甚於生。所惡有甚於死。此言甚好。果非義勇。則豈能如是乎。以唐太宗言之。能納魏徵之諫。以致貞觀之治者。亦由於智之一字。譬如韓信之善將。亦不過分數明三字矣。思晩曰。參贊官所奏仁明武三字。果爲切實矣。伏願體念焉。上謂光漢曰。昨日策文題見之乎。光漢曰。見之矣。上曰。題亦不難。而文無善作。故幾乎闕榜矣。光漢曰。策題。若非宿工之士。則似難理會善作矣。上命退。諸臣以次退出。
정조 2년
戊戌二月十九日午時。上詣孝明殿。親行晝茶禮入侍時。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官鄭東浚徐龍輔金勉柱。以次陪從。上具衰服。詣孝明政。親行晝茶禮。儀註上同仍還內。諸臣以次退出。
정조 2년
戊戌二月十九日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。實錄自今日開局。當於何間可畢役乎。國榮曰。五十年治政之記實。不可草草了當。當費許多日月矣。上曰。肅廟實錄之過十年始成者。伊時堂郞。初不着實。作撤無常。故遷延時日。至於十餘年。今番則不必依此例遷就。一二年內。畢役無妨矣。國榮曰。若着實抄出。則一二年內。庶可畢役矣。上曰。左承旨右承旨。入侍。出榻敎行左承旨鄭民始。右承旨李鎭衡進前。上曰。實錄廳處所。定以何處乎。民始曰。以慶熙宮前。備邊司爲之云矣。上曰。時政記及政院日記。輸送乎。鎭衡曰。俄已輸送矣。上曰。三房堂郞皆會乎。民始曰。郞廳則皆來會。而堂上全不備員。蔡濟恭引嫌而不出。李福源兪彦鎬。方在任所。金鍾秀陳疏在外。只三四員來會云矣。上曰。蔡濟恭尙今引嫌。太過矣。國榮曰。其時翰林之疏。不過一時過激之語。則豈可因此撕捱。不欲當此大事乎。上曰。卽見箕伯狀啓。則舊還所捧。爲三萬石云。當初備局分定。不過七十石。而所捧若是夥然。誠是異事矣。國榮曰。關西昨年年事。僅免失稔。故捧糴不難云矣。上曰。江界舊還則無一升所捧云。問其律名則當拿處云。關防重任之數遞。誠可悶也。國榮曰。聖敎誠然矣。聞有治績云。以舊還未捧。遽然遞易。甚可惜矣。民始曰。關防善治之倅。似不可輕易遞易矣。上曰。然則宜有參恕之道矣。國榮曰。大臣當筵稟矣。以禁衛營習陣單子。命書傳敎曰。合操不遠。今番停止。命退去。諸臣以次出。
정조 2년
戊戌二月十九日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。明日次對爲之乎。國榮曰。依例爲之云矣。上曰。南鶴聞疏中所請。何不稟處乎。國榮曰。事係變通。爛熳商確。然後當爲稟處矣。上曰。疏中文南武倅參半爲之之說。何如。國榮曰。此言有所見矣。蔭官則不過以蔭補官。而至於文臣。則積工決科。終未免飢餓之境。此甚可矜。所當通融爲之矣。上曰。守令之任。何等重大。而作爲救飢之窠。且文臣安知皆賢於蔭官乎。國榮曰。聖敎誠然。而文臣中。雖有不似之人。至於蔭官。安知皆勝於文臣乎。上曰。卽見兵曹草節目。則陵行時以佩筒箇磨鍊。而旣不揷虎鬚。則筒箇似不緊。只佩劒好矣。國榮曰。旣無虎鬚。則不必佩筒箇矣。命讀各道狀啓。國榮讀奏。上曰。大司成明日次對。同爲入侍。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨李鎭衡坐。左副承旨李秉模坐直。右副承旨李敬養坐。同副承旨申應顯坐。注書柳孟養藥院直鄭東浚仕直。事變假注書李兢淵仕。
정조 2년
傳于李敬養曰。備局堂上金華鎭。强引不當引之義。不爲行公。今已屢年矣。今日次對。亦不進參。俄欲下敎而未果。牌招使。之行公。
정조 2년
傳于李秉模曰。判尹及司僕提調。今日政差出。
정조 2년
有政。吏批。判書金鍾秀受由在外。參判徐浩修進。參議李義翊受由在外。左副承旨李秉模進啓曰。判書金鍾秀。參議李義翊受由在外。小臣獨政未安。何以爲之。敢稟。傳曰。仍爲之。以鄭志儉爲修撰。宋時敬爲東部都事。李成玉爲氷庫別提。蔡濟恭爲弘文提學。鄭一祥爲同義禁。鄭尙淳爲京幾監司。金致五爲監察。校書副校理單丁俔祖。折衝金得源今加嘉善。去秋冬等武臣堂上朔試射時。連三次居首。加資事。承傳。嘉善金九三趙重璧。已上今加嘉義。前僉使張鎭嵩。今加通政。已上璿源殿修改時別看役。加資事。承傳。
정조 2년
再政。以具善復爲判尹。洪國榮爲司僕提調。
정조 2년
兵批。判書李徽之戎器點考坐起進。參判嚴璹病。參議丁範祖病。參知李義弼入直進。左副承旨李秉模進。以李家煥爲副司果。
정조 2년
以弘文館校理李儒慶牌不進。罷職傳旨。傳于李秉模曰。只推。
정조 2년
李秉模。以禮曹言啓曰。英宗大王祔廟時。當有配享之臣。而壬寅丙午年。皆於議號日擧行矣。依前例大臣及政府六卿三司長官。會于賓廳。抄啓配享之人。應參人。亦令政院稟旨。牌招擧行。何如。傳曰。允。
정조 2년
又以禮曹言啓曰。英宗大王貞聖王后眞宗大王孝純王后祔太廟之禮。只隔四朔。前期設局。然後凡事可以措備擧行。祔廟都監堂上郞廳。依稟定過祥祭後。令該曹卽爲差出。何如。傳曰。允。
정조 2년
又以禮曹言啓曰。今此祔廟時。貞聖王后追上徽號及王大妃殿上號。惠慶宮進號議定同時爲之事。旣已稟定矣。議號吉日。令日官推擇。則今二月二十五日爲吉云。同日大臣及政府。館閣堂上。六曹參判以上會于賓廳。定號以入。應參人。令政院稟旨。牌招擧行。何如。傳曰。允。
정조 2년
又以禮曹言啓曰。來三月十三日山陵展謁行幸時儀節。當爲磨鍊。而出宮門路。稟定。然後可以擧行。以何門擧行乎。敢稟。傳曰。以敦化門擧行。
정조 2년
戊戌二月二十日。記事官姜彙鈺。義禁府啓目。罪人安寬濟箇箇直招。照法勘處。何如。傳曰。依允。
정조 2년
義禁府啓目。罪人安寬濟段。身爲守宰。多行不法。昵近良女。夤緣受囑。鄕任差出。吏隷降定。村女定屬。固已無據。還米四千餘石發賣。剩錢三千二百六十兩。任自私用罪。照律。何如。傳曰。依允。
정조 2년
戊戌二月二十日。記事官姜彙鈺。御營廳單子。今月二十一日習陣日次。聚軍操鍊。而各處入直長官及單兵依例除標信出用事。傳曰。合操不遠。明日停操事。分付。
정조 2년
戊戌二月二十日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。國榮曰。臣於前月。幸蒙體諒。解一劇任。已極感惶。而臣之見帶弘提之任。雖是閑職。當此國家有事之時。館閣多有酬應者。以臣劇任。萬無兼察之道。若又蒙許解。則可當專意於宿衛等事矣。上曰。前月遞一職。今又許副文任。雖甚可悶。不可不循卿之志。當姑爲許解矣。仍命書傳敎曰。向者辭疏。特命解免。而其後復除。適因他文任之不備而然也。宿衛重任。事務鞅掌。況館閣有事之時乎。都承旨洪國榮兼帶弘文提學。今姑許遞。上曰。大臣備局堂上。引見。出榻敎命退去。諸臣以次出。
정조 2년
戊戌二月二十日午時。上詣孝明殿。晝茶禮入侍時。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官鄭東浚徐龍輔金勉柱。以次陪從。上具縗服。詣孝明殿。親行晝茶禮。儀註上同上還詣幕次。以文臣製述時入庭不作人禁推傳旨。命書傳敎曰。昨年式年科外。明經人分揀傳旨。更爲捧入。仍還內。諸臣以次退出。
정조 2년
戊戌二月二十日未時。上御誠正閣。藥房副提調持加減交濟湯入侍時。則提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。俄者。大臣以松田犯斫之邊將。請令水使決棍。而生松三株以上。流三千里。十株以上當死。載在法典。只令決棍。則事雖順便。不遵法典。亦甚未安。此不可輕易勘罪矣。國榮曰。十株以上。法雖當死。近來不行此法久矣。不可一遵古法。而只令決棍而止。則犯者多而法益解矣。此亦詳審處也。上曰。然矣。以此之故。以査問備郞後。更奏答之矣。命讀諸道狀啓。國榮讀奏。命退去。諸臣以次出。
정조 2년
戊戌二月二十日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。以太學齋任之偏差。已諭於大司成。而此習之不改。深庸慨歎也。國榮曰。大學此法之痼弊。其來久矣。先朝屢次嚴飭。而終不變改。至今遵守。士習之不美。從此可知。今雖有飭敎。萬無變易之理矣。上曰。太學養士。如朝廷用人。朝廷則不然。而豈獨於太學。偏用此法也。此等不美之習。當宜各別痛禁矣。上曰。金華鎭爲引之事。無異駕虛捉空。當初臺啓中潛書入啓。已極無狀。而其後疏釋。無復餘蘊。則强引不當引之嫌。經年不出。豈可因此暗昧之事。其將自廢乎。殊甚慨然。國榮曰。本事旣無所據。臺啓亦未顯發。則飭敎開釋之後。尙此引嫌。頗涉過矣。上曰。見南鶴聞疏而予有悟焉者。洪樂任事。雖出於賊招。旣不問於渠。則眞贗何以知之。此是臺啓中疑者。旣知其疑。則心雖不忍。何不一問於渠。而洞知其眞贗乎。予將稟于慈宮。欲一問於渠。而辨別其眞贗。卿意。何如。國榮曰。聖意。出於好生之德意。而樂任眞有所犯。則無辭發明。將何以處之乎。上曰。渠若眞有所犯。豈可顧念私恩。饒貸國法乎。亦當稟于慈宮而用法矣。國榮曰。聖意旣如是斷定。則一問辨別。似無妨矣。命退去。諸臣以次出。
정조 2년
李秉模啓曰。孝明殿祥祭迫近。自前有前期停筵之例。自明日限。祥祭日視事。頉稟之意。敢啓。傳曰。知道。
정조 2년
傳于李秉模曰。京畿監司。當日辭朝。
정조 2년
傳于鄭民始曰。京畿監司。入侍。
정조 2년
備忘記。儒臣疏中。有臺啓中輕者疑者疏釋之論。此政合予意也。若論其疑者。卽洪樂任。是也。雖曰屢出於賊招。而尙不一問於渠。則何以知眞眞贗與否。是以前後諸逆。雖皆親問。而捧結案。然後用法者。卽不欲使一人抱幽枉。一人漏王章也。若欲分別。何拘少不忍也。旣稟慈宮。洪樂任。令王府。卽爲拿來。
정조 2년
以正言李延年牌不進。罷職傳旨。傳于李敬養曰。只推。
정조 2년
李敬養啓曰。密符親納。例也。而前京畿監司權噵。謂有身病。使其偏裨替納。事甚未安。推考。何如。傳曰。允。
정조 2년
傳于李敬養曰。宣傳官申應周假都事。差下。
정조 2년
傳于李秉模曰。禮房承旨馳詣景慕宮奉審。仍詣開氷司寒祭所。諸執事進排官摘奸以來。
정조 2년
傳于李敬養曰。以親鞫擧行。
정조 2년
李敬養啓曰。親鞫爲之事。命下矣。時原任大臣。金吾堂上。左右捕將。兩司諸臣。一竝牌招。何如。傳曰。允。
정조 2년
鄭民始啓曰。親鞫爲之事。命下矣。宮城扈衛。何以爲之乎。敢稟。傳曰。安徐。
정조 2년
又啓曰。親鞫爲之事。命下矣。處所以何處設行乎。敢稟。傳曰。肅章門。
정조 2년
傳于鄭民始曰。處所咫尺攔後置之之意。分付宿衛所。
정조 2년
傳于李敬養曰。罪人拿來後。直爲上闕。
정조 2년
李敬養。以義禁府言啓曰。今此親鞫罪人往來。例有軍兵圍排之事。令訓鍊都監擧行。何如。傳曰。允。
정조 2년
傳于申應顯曰。明日親鞫翌日。問安勿爲事。分付。
정조 2년
平安監司洪樂純狀啓。義州居軍人金允夏等囕死爛死事。傳于申應顯曰。令本道恤典擧行。
정조 2년
李秉模。以實錄廳郞廳。以摠裁官意啓曰。本廳堂上草記加啓下事。旣已筵稟矣。二房堂上洪樂命。病難供仕。今姑減下。二房堂上蔡濟恭。移差一房堂上。行司直鄭光漢。行副司直李衍祥。戶曹參判李在簡。二房堂上差下。大司成柳戇。三房堂上差下。使之察任。何如。傳曰。允。
정조 2년
又以春秋館郞廳。以實錄廳摠裁官意啓曰。新差堂上行司直鄭光漢。戶曹參判李在簡。行副司直李衍祥。成均館大司成柳戇。令該曹兼春秋口傳下批。以爲仕進之地。此後堂上郞廳。或遞本職。或無職名人員。兼春秋軍銜。依舊例隨。卽口傳啓下之意。分付兩銓。何如。傳曰。允。
정조 2년
吏曹口傳政事。實錄知春秋單鄭光漢。同春秋單李在簡李衍祥。實錄修撰單柳戇。
정조 2년
鄭民始。以都摠府言啓曰。今日入直內三廳。武兼禁軍及軍兵等。當爲中日習射。而春享祭齋戒相値。不得爲之之意。敢啓。傳曰。知道。
정조 2년
李秉模。以吏曹言啓曰。今此儲慶宮毓祥宮景慕宮春享祭執禮大祝。皆以侍從塡差。而時無職名人員。令該曹。口傳付軍職。何如。傳曰。允。
정조 2년
又以吏批言啓曰。正二品以上監司。京職兼差事。載在法典矣。新除授京畿監司鄭尙淳資級旣是正憲。依例兼監司下批後。送西之意。敢啓。傳曰。知道。
정조 2년
鄭民始。以兵曹言啓曰。今二月二十一日。武臣賓廳講書日次。而春享祭齋戒相値。不得爲之之意。敢啓。傳曰。知道。
정조 2년
李秉模。以弘文館言啓曰。本館上番副校理臣嚴思晩。下番副修撰臣金憙。俱以實錄廳郞廳。今日晝仕出去之意。敢啓。傳曰。知道。
정조 2년
又以弘文館言啓曰。本館上番應敎臣林蓍喆。下番副修撰臣金憙。俱以實錄廳郞廳。今日晝仕出去之意。敢啓。傳曰。知道。
정조 2년
鄭民始。以實錄廳郞廳。以摠裁官意啓曰。取考謄錄。則實錄廳呈草記及聽傳敎等事。令春秋官入直上下番擧行矣。今亦依此例擧行。何如。傳曰。允。
정조 2년
李秉模。以實錄廳郞廳。以摠裁官意啓曰。景宗大王實錄。移奉于本廳事。命下矣。令日官推擇。則今月二十一日午時爲吉云。以此日時移奉之意。敢啓。傳曰。知道。
정조 2년
吏曹判書金鍾秀疏曰。伏以禮伸謁園。回鑾萬安。仰惟聖心之悲慕。俯切下懷之欣幸。臣獨歸屬耳。病且委頓。不獲進身於陪扈之例。惶恐俟譴而已。仍伏念。臣嚮於歲首歸覲之時。冒陳懇迫私情。聖慈垂憐。至下惻然體諒之敎。母子傳誦。感涕自零。特以纂役都政之時。急諭之以今則非時。臣於是。不得不顚到上來。及登前席。又奉恩言。竊謂竣事之日。卽臣準請之期。此非微臣覬幸。乃是擧朝之通論。而不料三告才徹。特敎遽降。荐違嚴召。惶慼旣深。因事徑對。慙愧靡容。噫。如臣疎闇。猥叨銓地。而久處鄕典。聞見淺狹。積傷喪威。神精銷落。承命受任。自期憚竭心力。而臨政接簿。茫如墮在烟霧。臨民之官。最宜審愼。而昏憒債誤醜拙畢露。初仕做錯亦非一二。聖度縱荷涵貸。臣心冞切懍悚。而此亦有未暇自引者。惟是區區情私。悉被天日所俯燭久矣。噫。爲人臣。受知於聖上。蒙恩於君上者。從古及今。鮮有如臣之比。畢力致身。繼之以死。臣之志也。是故。以臣情私之歲急一歲。日甚一日。而猶不得爲照法乞養計者。非但分不敢長往。實亦情不堪便訣。嚮所謂解免重任。時時入勤者。蓋嘗累費斟量於公私緩急之際。要令兩全而不相妨。其心苦矣。其情戚矣。殿下亦旣惻然而體諒之矣。更何必持久靳難。長便臣徊徨抑鬱。罔知置此身於何地乎。假令。臣之情私。有萬分一按抑忍耐之道。而猶復强效退遜之態。圖便占閑之計。則神明必殛之矣。伏惟仁天在上。以孝爲治。凡在含生之類。罔或不得其所。臣雖賤微。亦一造化中物。終始曲遂之澤。只自日夕攢祝。仄伏聞先朝實錄開局有命。臣又見差堂上云。事係至重。役又着急。未死孤臣。所以效勞慰至慟者。只此一事。而亦未克聞命卽趨。尤增悲悚。玆敢畢瀝肝血。從縣道上聞。伏乞天地父母。悲臣情理難可復强。諒臣鳴號之不容但已。持命亟遞臣見職。快允臣前請。不勝千萬懇禱。臣於治疏將上之際。得伏見副修撰南鶴聞疏本。以校理朴在源乞郡疏吏曹覆奏事。有多少語。臣不勝瞿然之至。噫。覆奏得失。世有公議。臣不必自辨。然緣此而上乖聖朝興孝敦俗之化。誠如其言。則臣之罪當如何。亦顧亟賜勘處。以謝人言焉。答曰。省疏具悉。卿之情理。予豈不知。而此時豈可捨卿。況卿母雖老尙强云。時或往覲。時或還朝。可謂兩行不悖。卿卽上來察職。
정조 2년
敎京畿監司鄭尙淳書。王若曰。重三輔之專制。得人爲難。撤八座之崇班。捨卿莫可。寔注予意。豈但僉諧。惟卿。圭璋播譽。冠冕傳世。持身懋孝謹之行。自有故家典刑。立朝若恬簡之風。深恥末路躁競。沁都任居留之責。旣試保釐之才。銓部掌愼揀之權。益恢公平之績。自先朝夙荷眷遇。在新服尤宜委毗。眷玆千里邦畿。實是四方標準。壯關防於表裏。倚畀不輕。奉灑掃於寢園。責任偏重。矧當秋穡之告歉。益軫旬節之揀才。群生之顚連堪嗟。政須方春賑貸之策。一路之淍弊斯劇。詎忽觀風撫摩之規。玆授卿以京畿觀察使兼兵馬水軍節度使。開城府留守。江華府留守。都巡察使。卿其益殫乃心。祗服寵命嚴課黜陟。克鎭三十州雄藩。懋成績庸。毋負二千石重寄。自餘裁稟。厥有典常。於戲。揀許多宰班之中。予欲試也。處密邇都門之外。卿其欽哉。故玆敎示。想宜知悉。應敎林蓍喆製進
정조 2년
戊戌二月二十一日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。洪樂任一問事。昨日稟于慈宮。則慈宮垂泣敎予曰。余之隱痛。不獨在於不見父親之面。以弟罪之尙在䵝昧。心常抑塞。以待一暴。今聞此言。此亦天也。渠若有所犯。則雖余之同氣。且侍下情境雖慘絶。當伏王章。若有可明之端。則渠當自脫。今此一問之擧。於渠可謂千載一時。勿以余之情事爲難。亟從臺啓好矣。予聞此敎而不勝嗚咽。揮淚而出矣。國榮曰。慈宮割斷私恩。以重王法。有此下敎。臣等。不覺涕漣。益欽聖德矣。上曰。今則旣稟慈宮。當命拿來矣。國榮曰。慈敎旣如此。從速擧行。似好矣。上曰。當下敎矣。命退去。諸臣以次出。
정조 2년
戊戌二月二十一日巳時。上御誠正閣。京畿監司入侍時。京畿監司鄭尙淳。左副承旨李秉模。記事官鄭東浚林錫喆金勉柱。以次進伏訖。上曰。畿伯進前。尙淳進伏。上曰。卿則可以恢恢於京畿一道矣。予從此庶可忘憂矣。尙淳曰。臣旣無才。猥任方面。唯當竭力矣。上曰。畿內設賑邑爲幾處乎。尙淳曰。驪州水原兩邑。而飢口亦不甚多矣。上曰。各陵奉審則當於何間爲之乎。尙淳曰。到任後欲爲卽發矣。上曰。今番陵行時。掖屬輩如有作挐之弊。隨事狀聞。可也。尙淳曰。當依聖敎爲之矣。上命宣諭。賜弓箭藥物訖。命先退。上命書吏曹判書金鍾秀疏批訖。命書傳敎曰。今旣承批。實錄纂修。亦不容暫緩。吏曹判書金鍾秀申飭上來。上命退。承史以次退出。
정조 2년
戊戌二月二十一日未時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。樂任不得不拿來。而慈宮心懷。益無可言。焦悶不可言。國榮曰。慈宮情事。夫豈不然。而在樂任地。今番此擧。可謂莫大之幸矣。上曰。初不忍見其慘絶之狀。欲令王府擧行矣。更思之。前後諸逆。皆親問定其罪者。或慮幽枉之未盡其辭而置法者。故今亦不顧小不忍。而特命親鞫矣。國榮曰。罪人之盡情畢辭。親問最勝矣。上曰。罪人何時當爲入來乎。國榮曰。旣在不遠之地。非久似當入來矣。上曰。今日則心緖不平。頓無食念。湯劑夕後待令。可也。命退去。諸臣以次出。
정조 2년
戊戌二月二十一日申時。上詣肅章門。親鞫入侍時。行都承旨洪國榮。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次侍立。上具布裹翼善冠白布袍。乘輿出協陽門。詣肅章門內小次。上命假都事申應周進前。上曰。罪人捕來於何處。而其景色。何如。應周曰。捕捉於高陽地奉朝賀所住之家。而一家之人。無不痛哭。景像慘然矣。上嗚咽涕泣曰。此何景像乎。仰想慈宮心事。誠不能自定矣。仍詣肅章門殿座。領議政金尙喆。領府事李溵。左議政鄭存謙。右議政徐命善。判義禁李重祜。知義禁鄭光漢。同義禁嚴璹鄭一祥。大司憲尹東暹。大司諫徐有防。執義李亨元。司諫洪彦喆。獻納洪周萬。持平李思祚宋銓。正言安廷玹。問事郞廳林蓍喆鄭志儉金憙安聖彬南鶴聞趙時偉沈豊之沈有鎭。刑房都事尹守訥權尙熺。文書都事任希游權綜。以次侍立。上命大臣進前。上曰。予之此擧。雖出於不得已。而此時惠慶宮心事。當復如何。事旣䵝昧。不可不一問。而以此之故。心有所不忍。至今未果矣。更以思之。若不一次親問。則眞贗莫辨。故予以此意。告于慈宮。則慈宮。亦以爲然。今日之擧。良以此也。而此何景像。此何景像乎。尙喆等曰。承此下敎。不覺涕淚之自零。而罪人之不可不一問。誠如聖敎矣。上命當直都事。入侍。上曰。罪人想必飢乏。先以食物饋之。可也。上曰。奉朝賀將入城而胥命耶。國榮曰。俄聞都事之言。則奉朝賀亦爲隨行。而未及入城云矣。上曰。院吏騎驛連送。奉朝賀之來到何處。卽爲知來。可也。上曰。騎馬三匹立之。出榻敎上曰。問郞進前。命書問目。問目在事變日記上曰。此與麟謙諸賊。地處大有異焉。求之天理人情。決無是理。尙喆等曰。以渠地處。似無是理。今日親問。可決其眞贗矣。上曰。罪人上之。罪人洪樂任拿入。上飮泣曰。此何事也。慘不忍見矣。問郞下去。問目前。先諭以此何景像也。豊之還奏曰。罪人以謂。不肖無狀。萬死無惜云矣。上命讀諭問目訖。上曰。以渠之地處。至於此境。豈非理外之事乎。今日卽渠之人鬼關頭。使之收拾精神。詳細納供。可也。樂任納供云云。供辭在事變日記上曰。渠之罪案。卽參涉雲疏及推戴同謀事也。此二件事。使之明白納招。可也。樂任納供云云。供辭在事變日記上謂尙喆等曰。今聞所供。其所發明。節節有條理。上件事。以生存之象厚爲證者。旣甚明白。至於下件事。所供亦皆有據。斷無他意。今無更問之端矣。尙喆曰。今此所供。頗有條理。且以生存之象厚爲證者。亦足爲發明之端矣。上曰。三司諸臣亦爲進前。上涕泣曰。予以孤露餘生。仰依慈宮。而自去秋以後。慈宮水剌全却。涕淚爲日。常以將不得面訣於奉朝賀之生前。爲至痛。每承此敎。予心當何如。臺啓發已經年。而其在國法。旣不可命停。亦不欲見其景像。至今靳允矣。今日不得已爲此擧措。而所供旣皆明白。別無更問之端。故今將特放。自此以後。慈宮復有見奉朝賀之日。予亦有拜慈宮之面矣。今日處分。允合於天理人情。雖三司之臣。似無可爭之端也。尙喆等曰。渠供旣甚明白。聖敎又如是懇惻。在庭諸臣。孰不感泣乎。上曰。罪人放送傳敎。當書下。爲先解枷着笠。上命書傳敎曰。今者執法之所請。卽拿鞫。而論以王章。亦不可使人在於䵝昧之科。人鬼之關。故百爾思之。則他人猶不可若此。況奉朝賀之子。慈宮之至親乎。予於登極以後。不幸而遭時艱難。凶逆輩出。除非耳目所親見聞者。則皆設鞫盤問。必也得情以後用法者。誠以不妄殺爲念而然也。麟漢罪關宗社。固難容貸。而始猶薄竄於近地。及至淵疏上而輅書出。則不得已圍之島而賜之死。非恕渠罪也。乃重人命也。待眞贓也。今日樂任之親聞。烏可已也。謄傳拿鞫故紙。亦已經年。而始焉不忍。聞焉惻傷。今焉。大覺其不然者。嗚呼。樂任之事。雖曰屢出於賊招。究其本也。似有似無。似是似非。若不一次親問。則雖有所犯。何以申法。若無是事。亦豈不冤悶乎。予於定省之暇。以此意陳稟于慈宮。則慈敎亦以爲然。所以發捕者。良以此也。今聞所供。一則雲疏參涉事。而節節有條理。至以生存之象厚爲證左。二則謀議推戴之時。斷斷無他意。所引亦皆近似。非徒其言有理。其情可知。況其地處。與麟漢厚謙絶異者乎。求之天理人心。實無是理。雖有疑似之跡。原其心可也。況初無是事乎。噫。予以孤露餘生。尙今爲命。卽慈宮也。慈宮自去秋以後。食飮全却。涕淚長流。每一仰瞻。心肝如焚。嗚呼。慈宮之所以如此者。卽以不見奉朝賀之面而然也。非徒不見。將不得面訣於其生前也。夫天下無不是底父母。則慈宮之心如此。予雖如常起居。强作言笑。亦豈安於心乎。中夜每自謂曰。慈宮之所以支保者。亦惟予在也。予不能以一事半事悅慈宮之意。而徒傷慈宮之心。眞所謂無樂爲君。正以此也。斷斷此心。屋漏所知。而在庭諸臣。亦豈盡知乎。當初予意一欲親問樂任。以判黑白。所以咨且者。亦以當此時也。慈宮之心。尤難爲懷故也。日昨乘間從容導達。則慈宮泣謂予曰。吾有吾父。且兄弟同氣也。豈欲使主上有此不得已之擧。而非此擧。亦無以辯吾老父徹天極地之冤。須卽一問樂任。果有罪。雖誅戮。吾無悔恨也。若無實事。則余可有見老父之日。在國家法紀。無少損焉。在朝廷隄防。不甚關焉。小子泣涕承敎。有此親問之擧。樂任果脫空矣。非但伸其幽枉。予將有拜慈宮之顔。洪樂任特爲放送。嗚呼。予之初意。豈料樂任之無事。今幸白放。是亦慈宮悲苦之心所感而然也。大抵此事。旣不關係於麟賊處分。又不干涉於啓能謀議。則奉朝賀將有見慈宮之日矣。上謂國榮曰。奉朝賀已入來云乎。國榮曰。方胥。命於闕下云矣。上曰。奉朝賀入來。入對於惠慶宮事。遣史官傳諭。出榻敎賤臣承命出傳。還奏曰。奉朝賀以爲。今日臣子之特蒙放釋。實出聖上如天之恩。惶感之極。不知所達。而第臣地處。萬無復入脩門之望。史官來宣召命。而不得趨進。尤切悚蹙之忱云矣。上命書傳敎曰。此非卿處義之時。斯速入來。入對於惠慶宮事。遣史官更爲傳諭。賤臣承命出傳。還奏曰。奉朝賀以爲。史官復臨。聖敎勤摯。以臣逖違之蹤。豈無一覲耿光之心。而非但臣家之不幸近出。顧臣負犯。萬無冒入脩門之望。不得已自犯逋慢之罪。而惟望天日之俯燭云矣。上又命書傳敎曰。卿若不入。則予將親臨同入。此豈卿臣分之所安乎。不須多誥。卽爲入來事。遣史官更爲傳諭于洪奉朝賀。賤臣承命出傳。仍與奉朝賀洪鳳漢。偕入進伏。上握手涕泣曰。卿家不幸。夫復何言。而今日見卿。予懷難抑。鳳漢曰。臣負犯旣重。萬無復入脩門之望。而三遣史官。恩諭懇摯。至以親臨爲敎。臣於此。不勝感泣。不得已冒萬死入來。而顧臣情地。益增危蹙之至矣。上命國榮讀傳敎。使洪樂任聽之訖。上謂尙喆等曰。大臣之箚。豈不可卽賜批答。而日前卿等續明義錄箚批之尙今不下。良以此事之有所商量故也。今番處分。予則以爲無害於嚴隄防之道。而如此。然後義理益明。大抵。奉朝賀之終不得一番入對於慈宮。實是行不得之事。而若不如是處分。亦不無隄防因此漸解之慮。而今則與討麟賊。義理判爲兩斷。此所以隄防益嚴。義理益明之端也。尙喆等曰。聖敎誠然。而今日處分。當載錄於續明義錄之末。然後可使一世曉然矣。上曰。載於明義錄之說。果好矣。上謂鳳漢曰。慈宮問遺。卿不領受。故慈宮每以此悲悶矣。自此以後。卿之處義。別無難安之端。不必居住於遠郊矣。鳳漢曰。聖敎至此。不知所達矣。上曰。戶判。進前。戶曹判書具允鈺進伏。上曰。奉朝賀所住家舍。自本曹從便買給。使之優遊棲息。仰慰慈宮之心也。上曰。當由普和門。入對於惠慶宮。侍衛由普和門排立事。分付。上曰。奉朝賀將入對於慈宮。亦爲隨入。仍乘輿。由普和門還內。諸臣以次退出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐。左副承旨李秉模坐直。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書李兢淵病。
정조 2년
李敬養啓曰。合辭方張之時。兩司無詣臺之員。事甚未安。除在外外。未肅拜。呈告人官。竝卽牌招。何如。傳曰。允。
정조 2년
李秉模啓曰。東部都事宋持敬。旣呈肅拜單子。不爲入來。事甚未安。原單子勿施。推考警責。何如。傳曰。允。
정조 2년
以大司諫徐有防。司諫洪彦喆。獻納洪周萬。正言安廷鉉李延年。執義李亨元。持平李思祚宋銓罷職傳旨。傳于李敬養曰。只推。
정조 2년
李秉模。以弘文館言啓曰。本館上番應敎臣林蓍喆。下番副修撰臣金憙。俱以實錄廳郞廳。晝仕出去。而每每草記。事涉煩瀆。此後入直間除草記往來之意。敢啓。傳曰。知道。
정조 2년
又以禮曹言啓曰。來三月初五日祥祭時內殿儀註。直爲書入。王大妃殿惠慶宮中宮殿之意。敢啓。傳曰。知道。
정조 2년
戊戌二月二十二日。記事官姜彙鈺。義禁府啓目。罪人安寬濟段。依大明律。杖一百收贖。告身盡行追奪。流三千里定配。私罪照律事。傳曰。依允。